אין תמונה חופשיתאין תמונה חופשית
**עודד גולן** (נולד בשנת 1951) הוא מהנדס, איש עסקים ואספן עתיקות ישראלי. גולן ידוע כאחד האספנים הגדולים של ארכאולוגיה ארצישראלית, והיחיד מהם שמתגורר בארץ. שמו התפרסם בעולם בזכות מספר עתיקות תנ"כיות המצויות באוסף הגדול שבבעלותו, ובראשן גלוסקמת יעקב אחי ישו, שזכה לפרסום בינלאומי נרחב בשנת 2002, לאחר שמומחים בעלי שם עולמי קבעו שמדובר בכתובת הקדומה ביותר המזכירה את ישו, ובחפץ היחיד שניתן לייחוס למשפחתו הקרובה של ישו מנצרת. פריט נוסף שהתפרסם מאוספו של גולן, שהגיע לידיו בשנת 1999, נקרא "כתובת יהואש", כתובת הנצחה בת 16 שורות החקוקה בכתב עברי עתיק.

לאחר חקירה ארוכה במשטרת ישראל וברשות העתיקות, נמצא בסיס להגשת כתב אישום כנגד גולן. המשטרה טענה מצידה כי גולן זייף את "כתובת יהואש" ושאר פריטים היסטוריים חשובים ביותר.
מקוריות שתי הכתובות נדונה בהליך משפטי ארוך בבית המשפט המחוזי בירושלים. כתב האישום ייחס לגולן סעיפי אישום רבים. ביהמ"ש קבע בהכרעת דין בת 438 עמודים כי לא הוכח שהכתובות או חלק מהן זויפו. במקביל, הרשיע בית המשפט את גולן בארבעה סעיפים של החזקת נכס חשוד כגנוב וסחר בעתיקות ללא היתר. החפצים הוחזרו בהוראת בית המשפט העליון לגולן.

קורות חיים
----------

גולן נולד בתל אביב למשפחה שנמנית עם המשפחות הוותיקות בתל אביב מבני העלייה השנייה. שני סביו, בן-ציון ברקאי ופנחס גולדברג, היו עורכי דין ידועים בתל אביב.
סבתו מצד אביו, אסתר גולדברג לבית וילקנסקי, הייתה אחותם של פרופ' יצחק וולקני-אלעזרי ושל סופר העלייה השנייה מאיר וילקנסקי. אביו אליעזר גולן, בוגר הטכניון, היה בעל חברת "תרמויל" לחימום והסקה, אמו, פרופ׳ רבקה ברקאי-גולן, הייתה מדענית בתחום המיקרוביולוגיה, עבדה במכון וולקני והתמחתה בפטריות. אחיו היה המו"ל ירון גולן.

הוא למד בתיכון חדש בתל אביב ושירת בצה"ל כקצין מודיעין. למד הנדסת תעשייה וניהול בטכניון בחיפה וסיים את לימודיו בהצטיינות. לאחר הלימודים הוא עבד במשרות רבות שעסקו בטכנולוגיות עתירות ידע לפני שעבר לעסוק בתיירות ושירותים מקצועיים. לאחר מכן הוא עבר לעסוק בנדל"ן. עוד בצעירותו גילה גולן עניין רב בארכאולוגיה ואיסוף עתיקות. כשהיה בן 10 גילה בתל חצור את המילון העתיק ביותר שנתגלה מעולם[דרוש מקור], שפורסם לאחר מכן על ידי פרופסור יגאל ידין, וכשהיה בן 12 השתתף בחפירות מצדה.

אוסף עתיקות (אוסף גולן)
-----------------------

אוסף גולן כולל אלפי פריטים ארכאולוגיים שנתגלו בארץ-ישראל. גולן רכש במשך למעלה מ-50 שנים את מרביתם המכריע של החפצים העתיקים מסוחרי עתיקות בעיקר ממזרח ירושלים. אוספו של גולן כולל בין היתר מגוון רחב של כלי פולחן וצלמיות; כלי חרס, מתכת, אבן, זכוכית, עצם ושנהב נדירים, עבודות אומנות קדומה, כלי בית וכלי עבודה, תכשיטים, כלי תמרוקים, כלי מאור, כתובות, חותמות וטביעות חותם, ואוסף ייחודי גדול של גלוסקמות (ארונות קבורה), המייצגים יחד את התרבות החומרית בא"י ובעבר-הירדן החל מהאלף החמישי לפנה"ס ועד לאמצע האלף הראשון לספירה. בין הממצאים שזכו לפרסום רחב בעולם ניתן למנות את "גלוסקמת יעקב אחי ישו", ארון אבן לליקוט עצמות בו הונחו עצמותיו של יעקב אחיו של ישו, מהדמויות ההיסטוריות החשובות ביותר בנצרות, וכתובת יהואש, כתובת הנצחה מונומנטלית שנחקקה לרגל סיומן המוצלח של עבודות השיפוץ והשיקום שבוצעו בקומפלקס המקדש.

בדיקת הכתובות
-------------

גלוסקמת יעקב אחי ישו
בסוף שנת 2002 פורסמו במספר כתבי עת ובתקשורת תוצאותיהן של בדיקות מדעיות שבוצעו לגלוסקמה ולכתובת יהואש, שהצביעו על מקוריותן וחשיבותן. קדמוניותם של שני החפצים אושרה על ידי המעבדות של המכון הגאולוגי לארכיאומטריה ולמיקרוסקופיה בירושלים, המעבדות של מוזיאון ROM בטורונטו, ומעבדות 'בטא אנליטיק' לתיארוך איזוטופי בפלורידה. מספר מומחים מוכרים לכתב, לשפות שמיות ולארכאולוגיה שבחנו את כתובת הגלוסקמה של יעקב אחי ישו בשנים 2001–2003, פרסמו מחקרים והערכות שאישרו את מקוריות הכתובת החקוקה על ממצא זה. מעבדות מוזיאון ישראל בירושלים, שבדקו את כתובת יהואש בשנת 2002, לא שללו את קדמוניותו, אבל לא הגיעו למסקנות חד-משמעיות.

בתחילת שנת 2003 הקימה רשות העתיקות שתי ועדות לבדיקת כתובת הגלוסקמה וכתובת יהואש:

1. "ועדת הכתב" - תפקידה היה לבדוק האם הכתב ותוכנו מתאימים לעברית והארמית שהיו נהוגות בתקופה אליה מתייחסות הכתובות.
2. "ועדת החומר" - תפקידה היה לבדוק את החומר ממנו עשויים הממצאים, את הפטינה וכל חומר נוסף שנמצא על גבי הממצאים.

על פי הצהרת רשות העתיקות הסיבה להקמת הוועדות הייתה ששני הממצאים מעוררי העניין לא התגלו בחפירה ארכאולוגית מסודרת, והעניין בהם "חייב את רשות העתיקות האחראית על כל ענייני העתיקות בישראל לנקוט יוזמה, לבדוק את הממצאים ולקבוע לגביהן עמדה". הנחת היסוד של הרשות הייתה כי יש להתייחס לכל חפץ שלא נתגלה בחפירה מסודרת כאל חפץ מזויף.

מרבית מומחי רשות העתיקות בוועדה תמכו באותנטיות כתובת הגלוסקמה, או לא שללו את מקוריותה. למרות האמור פרסמה הרשות ב-15 ביוני 2003 הודעה שהכתובות מזויפות.

המשפט, הזיכוי והכרעת הדין
-------------------------

בעקבות פרסומי רשות העתיקות, הפקיעה הרשות באמצע שנת 2003, בצו ביהמ"ש, את הגלוסקמה של יעקב אחי ישו מרשותו של גולן, יחד עם מאות עתיקות אחרות שנלקחו מרשותו, בטענה שהם נדרשים לצורכי חקירה. רשות העתיקות, הודיעה במסיבת עיתונאים כי גולן ורבים מסוחרי העתיקות מעורבים בזיופי עתיקות וציינה כי להערכתה אנשי מחקר בכירים מסייעים לסוחרי העתיקות בזיופים. גולן הכחיש כל מעורבות בזיופים וטען שהוא רכש את הכתובות מסוחרי עתיקות מורשים: את הגלוסקמה בשנת 1976 ואת לוח יהואש בשנת 1999 ,וכי למיטב הבנתו ושיפוטו מדובר בכתובות אותנטיות קדומות.

בחודש דצמבר 2004 העמידה המדינה לדין את גולן ושלושה מחשובי סוחרי העתיקות בישראל באישומים על פיהם הם היו מעורבים בזיוף עתיקות. לגבי כתובת הגלוסקמה טענה המדינה בכתב האישום כי גולן היה מעורב בזיוף מחצית הכתובת, כאשר המדינה טענה שאין עוררין על כך שמחציתה הראשונה של הכתובת קדומה. במבוא לכתב האישום צוין כי "שיטת הזיוף התאפיינה בכך שבמרבית המקרים נלקחו עתיקות מקוריות, ולהן הוספו כתובות או עיטורים, אשר הפכו אותן לבעלות ערך רב, לאחר שזוייפו מרבית הפריטים המתוארים לעיל ואחרים, צופו הפריטים בפטינה מזויפת, שיוצרה במומחיות רבה, עד כי הונתה מומחים רבים לחשוב כי העתיקות הן אכן מקוריות".

בהליך משפטי יוצא דופן, שנמשך קרוב ל-8 שנים (2004–2012) בביהמ"ש המחוזי בירושלים בפני כבוד השופט אהרן פרקש, נבחנה מקוריות כתובת הגלוסקמה של יעקוב אחי ישו ושל כתובת יהואש. בפני ביהמ"ש העידו למעלה מ-50 מומחים, מדיסציפלינות שונות, שבדקו את הכתובות ו-70 עדים נוספים, בהם סוחרי עתיקות ואספני עתיקות מוכרים. פרוטוקולי 130 הישיבות התפרסו על פני למעלה מ-12,000 עמודים, ובפני בית המשפט הוצגו עשרות ראיות מדעיות. הכרעת הדין המנומקת התפרסה על פני 438 עמודים.

עיקר ההכרעה של בית המשפט היה על סמך עדות ותשאול אנשי הוועדה, והמסקנה בעקבות עדותם, שבכל מקרה בו נקבע כי המוצגים מזויפים, המומחים הסתמכו והשעינו את טענותיהם על מומחים אחרים בתחום אחר שהם עצמם לא התמחו בו. וכך בית המשפט הסיק שלמעשה כל הטענות נגד כתובת יהואש נשענו על שתי טענות בלבד: הראשונה טענת "צירוף מקרים יותר מדי טוב", שהכתובת נתגלתה מיד אחרי שפרופסור נדב נאמן פרסם מאמר בו הוא שיער שהייתה כתובת ממנה הועתקו ושוחלפו פסקאות בספר מלכים, בספר דברי הימים ובמקומות נוספים בתנ"ך. במאמר זה הוא "שחזר" את הכתובת ומה היה אמור להיות כתוב בה, וזו תואמת במידה רבה את "כתובת יהואש".
והטענה העיקרית השנייה הייתה שהכתובת נמצאה ביחד עם זיופים אחרים. בעניין זה חלק מהטענות נדחו בבית המשפט עקב התיישנות, ועם זאת השופט העיר ש"האמת הצרופה לא הייתה נר לרגליו של גולן".

טענת נגד מרכזית של גולן הייתה שבבדיקת הזיהוי הפלילי שערכה המשטרה לגבי ה"פטינה" - שכבה דקה אופיינית לעתיקות המצטברת בחריצים וכוללת משקע מן החי בסביבה ומחיידקים שחיו בה, הרי שהמשטרה ביצעה את הבדיקה באופן הפוגע ביכולתו של גולן להוכיח או לשלול אם הייתה אכן שכבה כזו, ולכן אין לפסול את מקוריות הכתובת על פי ממצאים אלו.

לגבי כתובת הגלוסקמה, אימץ בית המשפט את חוות הדעת המדעיות של המומחים לארכיאומטריה, גאולוגיה, ביו-גאולוגיה ופטינה, שאישרו כי בעומק חריצי אותיות כתובת הגלוסקמה אותר קרום פטינה טבעית ממקור ביולוגי שהתפתח במשך מאות שנים, שמצביע על כך כי המילים "אחיו של ישו" נחקקו לפני שנים רבות, קרוב לוודאי באמצע המאה הראשונה לספירה. ביהמ"ש ציין שגם מומחי רשות העתיקות העידו כי הם זיהו בוודאות פטינה טבעית במילים "אחיו של ישו", וציין כעובדה ש"בסופו של יום נמצאה פטינה (ביולוגית, ורניש) אותנטית בחלקה השני של הכתובת", החלק שנטען בכתב האישום שזויף.

סגנון הכתב והתחביר של כתובת הגלוסקמה נמצאו להיות בהתאמה מלאה למאה הראשונה לספירה על ידי מומחים בתחום וביהמ"ש לא מצא סיבה לפקפק בכך. בהכרעת הדין ציטט ביהמ"ש את דברי המומחית לכתובות עבריות וארמיות, ד"ר עדה ירדני, שהעידה כי היא משוכנעת לחלוטין שכתובת הגלוסקמה כולה קדומה, ואישרה כי אמרה בעבר שאם יתברר שמדובר בזיוף, היא תעזוב את המקצוע.

במהלך המשפט הוצגו בפני ביהמ"ש מספר צילומים שצולמו בדירת משפחת גולן בשנת 1976, בה נראית הגלוסקמה של יעקב אחי ישו וכתובתה, יחד עם חלק מאוסף העתיקות של גולן באותן השנים. צילומים אלה נבדקו על ידי פרופ' ריצ'רדס, ראש מעבדות ה-FBI בוושינגטון, ונמצא כי הם צילומים מקוריים. בית המשפט קבע כי הוכח שהגלוסקמה מצויה ברשותו של גולן משנות השבעים.

לגבי כתובת יהואש, ביהמ"ש אימץ את מסקנות חוות הדעת של המומחה הבינלאומי לפטינה ולביו-גאולוגיה פרופ' וולפגנג קרומביין ואת זו של מומחי הארכיאומטריה והמיקרוסקופיה של המכון הגאולוגי בירושלים ושל מומחים נוספים לפטינה ולאבן, על פיהם ניתן לזהות קרום פטינה טבעית חזקה שהתפתחה על פני הלוח ובעומק אותיות הכתובת באופן איטי והדרגתי במשך מאות שנים. ביהמ"ש השמיע ביקורת על מומחי רשות העתיקות שהתעלמו או לא זיהו קרום זה.

ביהמ"ש אימץ בהכרעת הדין גם את חוות דעת המומחה לטכנולוגיות חקיקה, מר וינקלר, הקובעת כי לא ניתן היה לחקוק את כתובת יהואש בדורנו, מבלי שהאבן הסדוקה מזה דורות רבים, תשבר בתהליך החקיקה וכן את עבודת המחקר של פרופ' חיים כהן, מומחה לשפות שמיות ולשפה העברית המקראית, שפורסמה במאמר מדעי ארוך, הקובעת שקיימת התאמה מלאה בין לשון הכתובת הארוכה לעברית של ימי הבית הראשון.

ביהמ"ש קבע בהכרעת הדין כי לא הוכח שכתובת הגלוסקמה של יעקב אחי ישו או כתובת יהואש מזויפות. גולן זוכה מכל אשמה של זיוף ומרמה. שלושה סוחרי עתיקות שנאשמו אף הם במשפט זוכו באופן מלא. גולן הורשע בשתי עבירות מינוריות: האחת, במכירת עתיקות בודדות לאספן עתיקות אחר (עבירת "סחר בעתיקה ללא היתר") והאחרת, בכך שהוא רכש והחזיק באוסף העתיקות שלו בשלושה פריטי עתיקות שנתגלו בכפר בית אולא, בשטח הרשות הפלסטינית (עבירת החזקת נכס חשוד כגנוב).

לאחר הכרעת הדין
---------------

רשות העתיקות והפרקליטות הודיעו כי הן מכבדות את פסיקת ביהמ"ש. המדינה לא ערערה על פסיקת ביהמ"ש.

לאחר הכרעת הדין ביקשה המדינה מביהמ"ש לחלט את שני החפצים החשובים שבבעלות גולן לאוצר המדינה, הפעם בטענה שאכן ייתכן ומדובר בחפצים בעלי חשיבות היסטורית, דתית וארכאולוגית עצומה וככאלה אין להותירם בידי אדם פרטי. הן בית המשפט המחוזי והן בית המשפט העליון דחו את בקשת המדינה והורו לרשות העתיקות להחזיר את כל העתיקות שנלקחו מרשותו של גולן. הגלוסקמה של יעקב אחי ישו כמו גם לוח יהואש ועתיקות נוספות הוחזרו לידי גולן בסוף שנת 2013.

כתובת הגלוסקמה של יעקב אחי ישו נכללת בקורפוס הכתובות של יודיאה-פלשתינה, שם מתוארים חילוקי הדיעות באשר למקוריות הכתובת המלאה או החלק המזכיר את ישו.

קישורים חיצוניים
----------------

* תיק פלילי 482-04 מדינת ישראל נ' גולן ואח'
* נדב שרגאי, דו"ח: "כתובת יהואש" מזוייפת, באתר הארץ, 19 ביוני 2003
* נדב שרגאי, אמנות הזיוף האותנטי, באתר הארץ, 14 באפריל 2008
* עמירם ברקת, הנאשם בזיוף ארונו של אחיו של ישו: צילום משנות ה-70 יוכיח מקוריותו, באתר הארץ, 7 בפברואר 2007
* עוזי דהרי, גלוסקמת יעקב אחי ישו, וכתובת יואש: דוח מסכם לעבודת וועדות הבדיקה שהסמיך מנהל רשות העתיקות, באתר רשות העתיקות
* המקצוע העתיק ביותר בעולם באתר "קולקט אומנות"
* ניר חסון, תעלומה ארכיאולוגית, באתר הארץ, 23 במרץ 2012

הערות שוליים
------------

1. 1 2 3  תעלומה ארכיאולוגית, באתר הארץ, 23 במרץ 2012
2. ↑  Jesus Inscription on Stone May Be Earliest Ever Found, New York Times
3. ↑  תיק פלילי (עמוד 184)
4. ↑  תיק פלילי (עמוד 436)
5. 1 2 3  אתר למנויים בלבד ניר חסון, סוף לסאגת לוח יהואש: העליון הורה למדינה להשיבו לאספן עודד גולן, באתר הארץ, 17 באוקטובר 2013
6. ↑  רבקה ברקאי-גולן
7. 1 2  הגילוי האחרון של ישו, באתר הארץ, 5 בנובמבר 2002
8. ↑  Golan, Oded Trademarks :: Justia Trademarks, trademarks.justia.com
9. ↑  Matthew Kalman, Why I believe this box contains Jesus's brother, Express.co.uk
10. ↑  תיק פלילי (עמוד 411)
11. ↑  Jesus Inscription on Stone May Be Earliest Ever Found, New York Times
12. ↑  James Was Not a Midget!: Observations on a Visit to the James Ossuary Exhibit at the Royal Ontario Museum, Bible.org
13. ↑  The Bible and Interpretation - Recollecting the Jehoash Inscription, The Trial in Jerusalem, and Comments on the James Ossuary, www.bibleinterp.com
14. ↑  Rosenfeld A. and Ilani S. (2002) SEM-EDS Analyses of Patina Samples from an Ossuary of Ya’akov Son of Yossef Brother of Yeshua. Biblical Archaeology Review, 28, 29
15. ↑  Ilani, S. Rosenfeld. A. Dvorachek, M. Archaeometry of a stone tablet with Hebrew inscription referring to repair of the House, Israel Geological Survey Current Research13, 2002, pp. 109-116
16. ↑  Keall E.J (2003) New Tests Bolster case for Authenticity, Biblical Archaeology Review, 26, 52-5
17. ↑  S. Ilani, A. Rosenfeld, H. R. Feldman, W. E. Krumbein, Archaeometric analysis of the "Jehoash Inscription" tablet, **Journal of Archaeological Science** 35, 2008-11-01, עמ' 2966–2972 doi: 10.1016/j.jas.2008.06.019
18. ↑  House of Gold, House of Gold (ארכיון)
19. ↑  בין המומחים היו פרופ' אנדריי לאמייר, ד"ר עדה ירדני, פרופ' יוסף נווה, פרופ' פרנק מור קרוס, ופרופ' ג'וזף פיצ'מאייר.
20. ↑  The Biblical Archaeology Society, Burial Box of James the Brother of Jesus | The BAS Library, members.bib-arch.org
21. ↑  "Brother of Jesus" Proved Ancient and Authentic - Biblical Archaeology Society, Biblical Archaeology Society (באנגלית)
22. ↑  עדותם של מר ביגליזן, ד"ר רוזנברג ועו"ד זיילר, סעיפים 532–546, דפים 81–176
23. 1 2  Israel Antiquities Authority, www.antiquities.org.il
24. ↑  הכרעת הדין בת.פ 482/04, סעיפים 51 (פרופ' אחיטוב), 57 (ד"ר אילן), 65-70 (פרופ' רוני רייך), 76 (ד"ר חגי משגב), 92 (ד"ר בוארטו), 96 (ג'ק נגר), 123-129 (אורנה כהן), 204 (פרופ' גורן) וכן חוו"ד פרופ' אביגדור הורוויץ וד"ר אבני.
25. ↑  Michael Randall / Original design: Andreas Viklund - , The Bible and Interpretation, www.bibleinterp.com
26. ↑  תיק פלילי עמוד 38
27. ↑
28. ↑  The Biblical Archaeology Society, Strata: Lemaire and Yardeni Were Suspected of Forgery | The BAS Library, members.bib-arch.org
29. ↑  תיק פלילי. הסוחרים שהועמדו לדין מלבד גולן היו רוברט דויטש, רפאל בראון ושלמה כהן.
30. ↑  Kalman, Matthew (2013-12-25). "Ancient burial box claimed to have earliest reference to Jesus". *The Guardian* (באנגלית). ISSN 0261-3077. נבדק ב-2016-03-03.
31. ↑  Kalman, Matthew (2009-09-05). "The Burial Box of Jesus' Brother: Fraud?". *Time*. נבדק ב-2016-03-03.
32. ↑  Israel Antiquities Authority Returns "Jesus Brother" Bone Box to Owner - Biblical Archaeology Society, Biblical Archaeology Society (באנגלית)
33. ↑  פרשת כתובת יהואש אתר יקום תרבות, אלי אשד 2012 (פורסם במקור ראשון)
34. ↑  עיון היסטורי בספר מלכים לאור כתובות מלכים מן המאה התשיעית לפני הספירה נדב נאמן (מסמך PDF, אתר יד בן צבי)
35. ↑  נדב שרגאי, או שהתיאוריה של פרופ' נאמן קלעה בול, או שהזייפן קרא עליה, באתר הארץ, 15 בינואר 2003
36. ↑  תגובת רשות העתיקות לפסק דין זיוף כתובת יהואש וגלוסקמת אחי ישו (אתר ארגון לומדים)
37. ↑  Rosenfeld, Amnon; Feldman, Howard R.; Krumbein, Wolfgang E. The Authenticity of the James Ossuary, **Open Journal of Geology** (3) 4, עמ' 69-78
38. 1 2
39. ↑
40. ↑
41. ↑  סעיפים 25–113, עמודים 50–55, עדותם של פרופ' יובל גורן ואורנה כהן,תיק פלילי
42. ↑  סעיף 200, עמודים 2–81, תיק פלילי
43. ↑  סעיפים 73–82, עמודים 50–55, עדותם של ד"ר ירדני, פרופ' לאמייר, ופרופ' משגב, תיק פלילי
44. ↑  סעיפים 65–72, עמודים 7–34, עדותו של פרופ' רוני רייך, תיק פלילי
45. ↑  Forged in faith, The Jerusalem Post | JPost.com
46. ↑
47. ↑  ניר חסון, תעלומה ארכיאולוגית, באתר הארץ, 23 במרץ 2012
48. ↑  סעיף 285, עמוד 114 תיק פלילי
49. ↑  The Bible and Interpretation - Archaeometric evidence for the authenticity of the Jehoash Inscription Tablet, www.bibleinterp.com
50. ↑  House of Gold, House of Gold (ארכיון)
51. ↑  סעיף 528, עמוד 174, תיק פלילי
52. ↑  סעיף 519, עמוד 172, תיק פלילי
53. ↑  סעיפים 30–413, עמודים 9–146, וסעיף 519, עמוד 172 תיק פלילי
54. ↑  ניר חסון, זוכה האספן שנחשד בזיוף ארון קבורתו של אחי ישו, באתר הארץ, 14 במרץ 2012
55. ↑  סעיף 304, עמוד 118 (הגלוסקמה), וסעיפים 80–579, עמודים 4–193 (כתובת יהואש) תיק פלילי
56. ↑  סעיף 1300, עמוד 437, תיק פלילי
57. ↑
58. ↑  Israel Antiquities Authority Returns "Jesus Brother" Bone Box to Owner - Biblical Archaeology Society, Biblical Archaeology Society (באנגלית)
59. ↑  כרך 1, 2010, כתובת 531

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007348792105171
* VIAF: 161149842022702842482
* WorldCat (עם VIAF): 161149842022702842482

 |